Diari Oficial de la Generalitat Valenciana


Sumari del DOGV 3241, del 13-05-1998 (1998/3135)

Bases de la convocatòria per a la provisió en propietat de cinc places de policia local, vacants en el cos de la Policia Local d'Ontinyent.
-------------------------------------------------------------------------------------------------------------------------------------------

### Dades del document

Número de DOGV
:   3241

Data del DOGV
:   13-05-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/3135


Data del document
:   24-03-1998

Organisme emissor
:   Ajuntament d'Ontinyent

Tipus de document
:   Anunci

Descriptors 

:   * Ontinyent
    * concurs administratiu
    * policia
    * administració local

Bases de la convocatòria per a la provisió en propietat de cinc places de policia local, vacants en el cos de la Policia Local d'Ontinyent. [1998/C3135]
  
Bases de la convocatòria per a la provisió en propietat de cinc places de policia local, vacants en el cos de la Policia Local d'Ontinyent, d'acord amb el que es disposa en la Llei 7/1985, de 2 d'abril, reguladora de les Bases de Règim Local; Reial Decret Legislatiu 781/1986, de 18 d'abril; Decret 69/1986, de 2 de juny (DOGV de 20.06.86); Reial Decret 896/1991, de 7 de juny; Reial Decret 2617/1985, de 9 de desembre; Llei 2/1990, de la Generalitat Valenciana; Decret 152/1991, de 29 d'agost, posteriors ordres de desplegament i altres normes aplicables.
  
1. Objecte de la convocatòria
  
És objecte de la present convocatòria la provisió en propietat de cinc places de la policia local, escala d'administració especial, subescala de serveis especials, classe de policia local i els seus auxiliars, enquadrades en l'escala bàsica, a les quals els correspon el nivell D de titulació. D'aquestes, una serà proveïda mitjançant concurs de mèrits per torn de mobilitat, i quatre per torn lliure. La plaça que no siga coberta pel torn de mobilitat, incrementarà les que hagen de ser proveïdes per oposició lliure.
  
2. Condicions de les persones aspirants
  
Per a ser admesos a la realització de les proves selectives, les persones aspirants hauran de reunir els següents requisits en la data de finalització del termini d'admissió de sol·licituds.
  
2.1 Per al torn lliure.
  
a) Tenir la nacionalitat espanyola, o ser ciutadà d'un país membre de la Unió Europea o d'aquells països en els quals s'aplique la lliure circulació de treballadors, en els termes previstos en la llei estatal que regula la matèria.
  
b) Tenir complits 18 anys i no excedir de 30 anys. Sols als efectes de l'edat màxima, es compensarà el límit amb els serveis prestats amb anterioritat a l'administració local, escala d'administració especial, subescala de serveis especials, classe de policia i els seus auxiliars.
  
c) Estar en possessió del títol de graduat escolar, batxiller elemental, Formació Professional de primer grau o equivalent, o tenir complides les condicions per obtenir-lo en la data que finalitze el termini de presentació d'instàncies. L'equivalència haurà de ser reconeguda com a tal per l'administració competent en cada cas concret i degudament acreditada en aquest sentit pels aspirants.
  
d) Estar en possessió del títol de grau elemental de valencià expedit per la Junta Qualificadora de Coneixements de Valencià.
  
e) No patir cap malaltia o defecte físic que impedisca el normal exercici de les funcions pròpies de l'escala i categoria a què aspira.
  
f) No haver estat separat, mitjançant expedient disciplinari, del servei a l'administració de l'estat, de les comunitats autònomes o de les entitats locals, ni estar inhabilitat per a l'exercici de les funcions públiques.
  
g) Estar en possessió dels permisos de conduir vehicles, de les classes A-2 i B-2.
  
h) Tenir una talla mínima d'1,65 metres els homes i d'1,60 metres les dones.
  
2.2. Per al torn de mobilitat.
  
a) Ser funcionari de carrera integrat en la subescala de serveis especials, policia local, de qualsevol dels municipis de la Comunitat Valenciana amb la categoria que es convoca.
  
b) Haver estat, almenys, dos anys com a funcionari de carrera en el lloc de treball des del que es concursa.
  
c) Que no falten menys de 10 anys per a complir l'edat de jubilació forçosa.
  
d) No patir cap malaltia o defecte físic que impedisca el normal exercici de les funcions pròpies de l'escala i categoria, d'acord amb el quadre d'exclusions mèdiques establit en les presents bases.
  
e) No trobar-se suspés en ferm ni inhabilitat per a l'exercici de les funcions públiques.
  
f) Estar en possessió dels permisos de conduir vehicles de les classes A-2 i B-2.
  
g) Estar en possessió del títol de graduat escolar, batxiller elemental o equivalent, o tenir complides les condicions per obtenir-lo en la data que finalitze el termini de presentació d'instàncies.
  
h) Estar en possessió del títol de grau elemental de valència expedit per la Junta Qualificadora de Coneixements de Valencià.
  
3. Presentació d'instàncies i documentació annexa
  
Les instàncies en què se sol·licite prendre part en la present convocatòria s'adreçaran a l'alcalde president de l'Ajuntament, i es presentaran en el Registre General o en la forma prevista en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. El termini de presentació és de 20 dies naturals a partir de l'endemà de la publicació de l'extracte d'aquesta convocatòria en el Butlletí Oficial de l'Estat.
  
En les instàncies les persones aspirants hauran de manifestar que reuneixen tots i cadascun dels requisits exigits en la base segona de les de la convocatòria, i que es comprometen a prestar el preceptiu jurament o promesa, indicant-hi, a més a més, si prenen part pel torn lliure o pel concurs de mèrits per mobilitat.
  
A la instància s'adjuntarà:
  
a) Justificant d'haver ingressat en la caixa municipal els drets d'examen, que es fixen en 4.200 pessetes. Els mencionats drets d'examen sols es tornaran als que no siguen admesos al procediment selectiu per no complir algun dels requisits exigits per a prendre-hi part.
  
b) S'adjuntarà la documentació acreditativa dels mèrits al·legats, que serà original o fotocòpia comparada. L'esmentada documentació haurà d'acompanyar la instància de sol·licitud d'admissió al procés selectiu en sobre tancat, que podrà ser lacrat.
  
No s'admetrà cap mèrit que no s'acredite en el moment de presentació de les instàncies.
  
4. Admissió d'aspirants
  
Per a ser admesos a les proves selectives, serà suficient que els aspirants manifesten en la instància que reuneixen totes i cadascuna de les condicions que s'exigeixen en aquestes bases, referides a la data de finalització del termini de presentació, que hagen abonat els drets d'examen, i que hagen aportat, si escau, la documentació acreditativa dels mèrits al·legats.
  
Finalitzat el termini de presentació d'instàncies, mitjançant resolució de l'Alcaldia s'aprovarà la llista d'aspirants admesos i exclosos, tant per al torn lliure com per al de mobilitat, que es farà pública en el Butlletí Oficial de la Província, Diari Oficial de la Generalitat Valenciana i taulers d'anuncis de l'Ajuntament, i es concedirà un termini de 10 dies per tal d'esmenar les errades. No obstant això, les errades de fet es podran esmenar en qualsevol moment, d'ofici o a petició de l'interessat.
  
Transcorregut aquest termini sense que es formule cap reclamació a la llista, aquesta s'entendrà com a definitiva.
  
En el concurs de mèrits per a mobilitat es publicarà igualment la llista d'admesos i exclosos, així com els motius de la seua exclusió.
  
L'Alcaldia resoldrà les reclamacions que es presenten. En la resolució on s'aprove la llista definitiva es determinarà el lloc, la data i l'hora de la realització del concurs, i del primer exercici de l'oposició.
  
5. Tribunal qualificador
  
5.1 El tribunal qualificador, tant de les proves convocades per torn lliure com del concurs per torn de mobilitat, estarà format pels següents membres, tots ells amb veu i vot:
  
- President: l'alcalde president de l'Ajuntament o regidor en qui delegue.
  
- Secretari: el de la corporació o funcionari en qui delegue, que actuarà també com a vocal.
  
- Vocals:
  
· Un representant del professorat oficial, designat per l'Institut Valencià de Seguretat Pública.
  
· El cap del cos de la Policia Local de la corporació i, si no n'hi ha, un funcionari de la corporació d'igual o superior categoria.
  
· Un representant de l'administració de la Generalitat Valenciana.
  
· Un representant designat per cadascun dels sindicats amb secció sindical legalment constituïda a l'Ajuntament.
  
· Un tècnic designat pel president de la corporació.
  
· El cap del Servei de Personal o funcionari en qui delegue.
  
5.2 La designació dels membres del tribunal inclourà la dels seus respectius suplents, i es farà pública junt a la llista d'admesos i exclosos, així com en el tauler d'anuncis de l'Ajuntament.
  
5.3 La corporació sol·licitarà als òrgans corresponents la designació dels respectius representants, que haurà d'efectuar-se en el termini dels 20 dies següents al de la recepció de la sol·licitud.
  
5.4 Els vocals del tribunal tindran igual o superior titulació acadèmica que l'exigida per al lloc de treball oferit.
  
5.5 El tribunal no podrà constituir-se ni actuar sense l'assistència de més de la meitat dels seus membres, titulars o suplents.
  
5.6 El tribunal podrà disposar la incorporació d'assessors especialistes a les seues sessions, que seran nomenats per l'alcalde.
  
5.7 Els membres del tribunal podran abstenir-se o ser recusats, quan es donen les circumstàncies previstes legalment.
  
5.8 A tots els efectes, el tribunal tindrà la categoria quarta, tant respecte a les assistències dels membres del tribunal com dels seus assessors i col·laboradors.
  
5.9 A les sessions del tribunal, hi podrà acudir un representant de cadascun dels grups polítics municipals, prèviament designat a l'efecte, el qual podrà manifestar el seu parer, però no participar en els debats i/o votacions.
  
6. Inici i desenvolupament de l'oposició
  
L'ordre d'actuació dels aspirants que hagen de realitzar els corresponents exercicis que no puguen realitzar-se conjuntament, es determinarà mitjançant sorteig previ.
  
Els aspirants seran convocats en crida única, excepte casos de força major, degudament justificats i lliurement apreciats pel tribunal. La no-presentació d'un aspirant en el moment de ser cridat a qualsevol de les proves obligatòries determinarà automàticament la pèrdua del seu dret a participar en el procés selectiu, i en conseqüència hi quedarà exclòs.
  
El tribunal podrà requerir als aspirants, en qualsevol moment, que acrediten la seua identitat, per a la qual cosa hauran de portar el document d'identitat.
  
Una vegada iniciades les proves no serà necessària la publicació dels successius anuncis de realització de les següents proves en el Butlletí Oficial de la Província i en el Diari Oficial de la Generalitat Valenciana, i serà suficient amb la seua publicació als taulers d'anuncis de l'Ajuntament amb 12 hores d'antelació a l'inici de la prova, si es tracta del mateix exercici, o de 48 hores, si es tracta d'un nou exercici.
  
7. Procediment de selecció
  
7.1 Fase prèvia.
  
Abans d'iniciar-se les proves físiques i de coneixement del temari, es practicarà un exercici o prova psicotècnica aptitudinal i de personalitat i el reconeixement mèdic preceptiu. Tant l'exercici psicotècnic com el reconeixement mèdic seran eliminatoris, amb la qualificació d'apte o no apte, i s'ajustaran als barems establits en els annexos d'aquestes bases.
  
7.2 Fase d'oposició.
  
 Constarà dels següents exercicis:
  
- Primer exercici. De caràcter obligatori.
  
Consistirà a superar les proves d'aptitud física que posen de manifest la capacitat per al desenvolupament del lloc de treball, d'acord amb el contingut i les marques que s'especifiquen en l'annex III d'aquestes bases.
  
- Segon exercici. De caràcter obligatori.
  
Consistirà a contestar un qüestionari de coneixements policials sobre el temari, de 50 preguntes amb respostes alternatives, en un temps màxim de dues hores.
  
La qualificació d'aquest exercici serà de 0 a 10 punts, i l'aspirant haurà d'obtenir-ne un mínim de 5 punts per a superar l'exercici.
  
- Tercer exercici. De caràcter obligatori.
  
Consistirà a exposar per escrit, en un temps màxim de dues hores, quatre temes elegits per sorteig, un de cada un dels grups primer a quart, ambdós inclosos, que composen el temari que es recull en l'annex IV d'aquestes bases. Els esmentats temes seran llegits en sessió pública davant del tribunal, que podrà formular les preguntes o aclariments que estime convenients. Es valorarà la claredat d'idees, la facilitat d'expressió verbal i el coneixement dels temes exposats.
  
La qualificació d'aquest exercici serà de 0 a 10 punts, i l'aspirant haurà d'obtenir un mínim de 5 punts per a superar l'exercici.
  
- Quart exercici. De caràcter obligatori.
  
Consistirà a exposar per escrit un tema dels que composen el grup cinqué, en un temps màxim de dos hores. Es valorarà la claredat en l'exposició, neteja, redacció i ortografia.
  
La qualificació d'aquest exercici serà de 0 a 10 punts, i l'aspirant haurà d'obtenir-ne un mínim de 5 punts per a superar l'exercici.
  
- Cinqué exercici. De caràcter obligatori i no eliminatori.
  
Consistirà a traduir del valencià al castellà i del castellà al valencià, un text proposat pel tribunal, en un temps a determinar.
  
Aquest exercici es qualificarà de 0 a 2 punts.
  
Els resultats de cada fase i exercici es faran públics immediatament després de ser acordats pel tribunal i en haver finalitzat la totalitat d'aspirants, mitjançant anunci en el tauler d'anuncis de l'Ajuntament.
  
La puntuació final del procés selectiu estarà determinada per la suma dels punts dels exercicis de l'oposició, i el resultat determinarà la puntuació definitiva de l'aspirant.
  
Es confeccionarà un document en el qual figure la puntuació obtinguda per cada aspirant en cadascuna de les proves/mèrits, així com la puntuació final resultant.
  
8. Procediment de selecció. Torn de mobilitat
  
El concurs per a cobrir la plaça per torn de mobilitat s'ajustarà a les següents normes:
  
a) Els mèrits al·legats i qualsevol altra dada hauran de referir-se a la data de finalització del termini de presentació d'instàncies.
  
b) Finalitzat el termini de presentació d'instàncies, aquestes seran vinculants per als peticionaris i les destinacions adjudicades seran irrenunciables, excepte que abans de finalitzar el termini de presa de possessió l'interessat obtinguera una altra destinació per convocatòria pública. En aquest cas haurà de comunicar l'esmentada circumstància a l'ajuntament que ha convocat la plaça oferida i adjudicada.
  
c) Abans d'iniciar la valoració dels mèrits aportats, es practicarà un exercici o prova psicotècnica aptitudinal i de personalitat i el reconeixement mèdic preceptiu. Tant l'exercici psicotècnic com el reconeixement mèdic seran eliminatoris, amb la qualificació d'apte o no apte, i s'ajustaran als barems establits en els annexos d'aquestes bases.
  
d) En qualsevol moment del procés d'adjudicació es podrà demanar formalment als interessats els aclariments o, si escau, la documentació addicional que s'estime necessària per a la comprovació dels mèrits, requisits o de les dades al·legades així com aquelles que es consideren necessàries per a una correcta valoració.
  
e) L'ordre de prioritat per a l'adjudicació de la plaça convocada el determinarà la major puntuació total obtinguda a la vista dels mèrits al·legats. Si es produeix un empat, es tindrà en compte la major puntuació en els cursos realitzats per tal de resoldre l'empat. Si l'empat persisteix es tindrà en compte la data de naixement, tot adjudicant-se la plaça al sol·licitant de major edat.
  
Es confeccionarà un document en el qual figure la puntuació obtinguda per cada aspirant en cadascuna de les proves/mèrits, així com la puntuació final resultant.
  
9. Relació d'aprovats
  
Finalitzada la qualificació dels aspirants, el tribunal publicarà la relació d'aprovats per ordre de puntuació, aquests no podran ultrapassar el nombre de places convocades, tant en el torn lliure com en el torn de mobilitat.
  
Abans de la realització de les proves selectives del torn lliure, s'haurà realitzat i resolt el concurs corresponent al torn de mobilitat.
  
10. Curs selectiu. Torn lliure
  
El tribunal formularà proposta al president de la corporació dels aspirants que, havent superat les proves selectives, i amb la presentació prèvia de la documentació exigida en aquestes bases, hauran de realitzar el curs de contingut teòric i pràctic, i de caràcter selectiu, en l'Institut Valencià de Seguretat Pública (IVASP).
  
Els aspirants proposats s'incorporaran a l'IVASP per a realitzar el primer curs teòric i pràctic que es convoque, integrat per dos fases, una de formació i selecció en l'IVASP, amb una duració de quatre mesos, i una segona, superada la primera, de pràctiques en l'Ajuntament, amb una duració de dos mesos. La qualificació del període de pràctiques correspondrà a l'IVASP.
  
Mentre es realitze el curs teòric i pràctic, els aspirants seran nomenats funcionaris en pràctiques per la corporació, i percebran les retribucions que els corresponga d'acord amb les normes d'aplicació a càrrec de l'Ajuntament, excloses les dietes de manutenció i desplaçament, en formar part del procés selectiu aquest curs.
  
11. Presentació de documents
  
Els aspirants proposats pel tribunal hauran de presentar en l'Ajuntament, en el termini de 20 dies hàbils des que es faça pública la relació d'aspirants aprovats, els documents acreditatius de les condicions de capacitat i els requisits exigits en aquestes bases:
  
- Certificat de naixement expedit pel registre civil corresponent o fotocòpia del DNI comparada.
  
- Original o fotocòpia comparada de títol acadèmic exigible d'acord amb la convocatòria.
  
- Declaració de no haver estat separat, mitjançant expedient disciplinari, del servei a qualsevol administració o ocupació pública, així com no estar inhabilitat penalment per a l'exercici de les funcions públiques.
  
- Fotocòpia comparada dels permisos de conduir vehicles A-2 i B-2.
  
Els aspirants que tinguen la condició de funcionaris de carrera quedaran exempts de justificar documentalment les condicions generals que ja consten acreditades per obtenir el seu anterior nomenament. En tot cas hauran de presentar original o còpia comparada del seu nomenament com a funcionari de carrera i el títol acadèmic exigit.
  
Els aspirants que dins del termini indicat, i llevat dels casos de força major, no presenten la documentació, no podran ser nomenats funcionaris, i s'anul·laran totes les seues actuacions, i la nul·litat subsegüent dels actes del tribunal respecte d'aquest, sense perjudici de la responsabilitat en què pogueren incórrer, si escau. En el supòsit que l'aspirant siga exclòs per no presentar la documentació requerida, o per falsedat d'aquesta, el tribunal podrà proposar la inclusió en la llista d'admesos del mateix nombre d'exclosos per les referides causes, sempre que hagen superat les proves selectives.
  
12. Nomenament
  
12.1 Torn lliure.
  
Superat el concurs teòric i pràctic, l'IVASP formularà proposta de nomenament a l'Alcaldia. En el supòsit que l'aspirant no supere el curs teòric i pràctic podrà incorporar-se al curs immediatament posterior. No obstant això, cessaran com a funcionaris en pràctiques, i podran ser nomenats de nou quan s'incorporen al següent curs. Si no supera aquest segon curs, l'aspirant perdrà el seu dret de reserva de lloc de treball definitivament.
  
Superat el curs teòric i pràctic, i amb la presentació prèvia de la documentació exigida, els aspirants seran nomenats funcionaris de carrera, i hauran de prendre possessió del càrrec en el termini de 30 dies comptadors des de l'endemà de ser-los notificat el nomenament.
  
12.2 Torn de mobilitat.
  
Presentada la documentació exigida i efectuat el nomenament com a policia local, hauran de prendre possessió de la plaça en el termini d'un mes comptador des del dia següent al del seu nomenament. El cessament en la corporació de procedència haurà de realitzar-se en el termini de tres dies hàbils següents a la data del nomenament.
  
El còmput del termini per al cessament s'iniciarà quan finalitzen els permisos o les llicències que, si s'escau, s'hagen concedit a l'interessat. El policia local aspirant al concurs de mobilitat que sol·licite llicències o permisos estarà obligat a comunicar-ho a l'Ajuntament convocant, i aquest podrà acordar la suspensió d'aquestes llicències o permisos. L'Ajuntament de procedència del Policia Local podrà prorrogar el seu cessament, per necessitats del servei, per un període no superior a 20 dies hàbils, comunicant la referida pròrroga a l'Ajuntament convocant.
  
13. Incidències
  
El tribunal podrà resoldre els dubtes que es presenten, interpretar aquestes bases i adoptar els acords necessaris per al bon ordre del procés selectiu. En tot allò que no estiga previst en les presents bases, hi seran d'aplicació, entre altres, el Decret Legislatiu 781/1986, de 18 d'abril; la Llei 7/1985, de 2 d'abril; el Decret 69/1986, de 2 de juny; la Llei 2/1990, de 4 d'abril, de Coordinació de les Policies Locals de la Comunitat Valenciana i normes de desenvolupament.
  
14. Recursos
  
Contra aquestes bases i els actes administratius definitius que se'n deriven, els interessats i les interessades podran interposar els corresponents recursos, en els casos i en la forma establida en la Llei 30/1992, de Règim Jurídic de les Administracions Públiques i del Procediment Administratiu Comú.
  
15. Publicació
  
Aquestes bases es publicaran íntegres en el Butlletí Oficial de la Província, Diari Oficial de la Generalitat Valenciana, i l'anunci de la convocatòria, en extracte, en el Boletín Oficial del Estado.
  
- Diligència: aquestes bases i els seus annexos han sigut aprovades pel Ple de la corporació en la sessió extraordinària del dia 5 de març de 1998.
  
Ontinyent, 24 de març de 1998.- El secretari: José Luis Blanco Vega.
  
ANNEX I
  
Reconeixement mèdic
  
El contingut de les proves del reconeixement mèdic, d'acord amb el que estableix l'Ordre de 22 de desembre de 1997, és el següent:
  
A. Torn lliure. Quadre d'exclusions mèdiques.
  
1. Obesitat o primesa superior al 25% del pes ideal, calculada segons la fórmula PI=0,75 (talla en cm - 150) + 50, en aquells aspirants amb complexió atlètica s'acceptarà un 40% d'excés de la solució resultant d'aplicar la fórmula anterior.
  
2. Ull i visió.
  
2.1 Agudesa visual, sense correcció inferior als dos terços de la visió normal en ambdós ulls.
  
2.2 Despreniment de retina.
  
2.3 Estrabisme.
  
2.4 Hemianòpsies.
  
2.5 Discromatòpsies.
  
2.6 Qualsevol altre procés patològic que, segons el parer del tribunal mèdic, entrebanque de manera important l'agudesa visual.
  
3. Oïda i audició.
  
3.1 Agudesa auditiva que supose una pèrdua entre 1.000 i 3.000 hertzs a 35 decibels o de 4.000 hertzs a 45 decibels.
  
4. Aparell locomotor.
  
Alteracions de l'aparell locomotor que limiten o entrebanquen el desenvolupament del seu treball, o que puguen agreujar-se, a judici del tribunal mèdic, amb l'acompliment del lloc de treball (patologia òssia d'extremitats, retraccions o limitacions funcionals de causa muscular o articular, defecte de columna vertebral i altres processos ossis, musculars o articulars).
  
5. Aparell digestiu.
  
Qualsevol procés digestiu que, segons el parer del tribunal mèdic, entrebanque el desenvolupament del lloc de treball.
  
6. Aparell cardiovascular.
  
Hipertensió arterial de qualsevol causa, no havent de sobrepassar, en repòs, les xifres de 160 mmHg en pressió sistòlica i els 90 mmHg en pressió diastòlica, varius o insuficiència venosa perifèrica, així com qualsevol altra patologia o lesió vascular que, segons el parer del tribunal mèdic, puga limitar l'acompliment del lloc de treball.
  
A judici del tribunal, es podrà repetir la prova quan hi concórreguen circumstàncies que així ho aconsellen.
  
7. Aparell respiratori.
  
L'asma bronquial, la broncopatia obstructiva, el pneumotòrax espontani (en més d'una ocasió), la tuberculosi pulmonar activa i altres processos de l'aparell respiratori que entrebanquen el desenvolupament del seu treball.
  
8. Sistema nerviós.
  
Epilèpsia, depressió, psicosi, tremolor de qualsevol causa, alcoholisme, toxicomania i altres processos patològics que entrebanquen el desenvolupament de la seua funció.
  
9. Pell i fàneres.
  
Cicatrius que produïsquen limitació funcional i altres processos que entrebanquen o limiten el desenvolupament de la seua funció.
  
10. Altres processos patològics.
  
Diabetis, malalties transmissibles en l'activitat, malalties immunològiques sistèmiques, intoxicacions cròniques, hemopaties greus i qualsevol altre procés que, a judici del tribunal mèdic, limite o incapacite per al desenvolupament del seu treball.
  
B. Torn de mobilitat. Quadre d'exclusions mèdiques.
  
1. Obesitat o primesa manifesta, que dificulten o incapaciten per a l'acompliment del lloc de treball.
  
2. Ull i visió.
  
2.1 Agudesa visual, amb correcció o sense inferiors als dos terços de la visió normal en ambdós ulls.
  
2.2 Hemianòpsia completa i absoluta.
  
3. Oïda i audició.
  
Agudesa auditiva que supose una pèrdua entre 1.000 i 3.000 hertzs a 35 decibels o 6.000 hertzs a 45 decibels.
  
4. Aparell locomotor.
  
Qualsevol patologia òssia d'extremitats que produïsca retraccions o limitacions funcionals de causa muscular o articular.
  
5. Aparell cardiovascular.
  
- Hipertensió arterial mal controlada, no havent de sobrepassar en repòs les xifres de 170 mmHg en pressió sistòlica, i els 95 mmHg en pressió diastòlica; segons el parer del tribunal mèdic, es podrà repetir la prova quan hi concórreguen circumstàncies que així ho aconsellen.
  
- Varius ulceroses. Tromboflebitis. Insuficiènca cardíaca severa. Hipertròfia ventricular esquerra descompensada. Infart de repetició.
  
6. Aparell respiratori.
  
La bronquiopatia crònica obstructiva, el pneumotòrax espontani (en més d'una ocasió).
  
7. Sistema nerviós.
  
Epilèpsia, alcoholisme, toxicomania.
  
8. Pell i fàneres.
  
Cicatrius que produïsquen limitacions funcionals.
  
9. Altres processos patològics.
  
Malalties immunològiques sistèmiques. Intoxicacions cròniques. Hemopaties greus.
  
ANNEX II
  
Proves psicotècniques (torn lliure i mobilitat)
  
El contingut de les proves psicotècniques s'ajustarà al barem que s'indica, tenint en compte els factors que es mesuraran en el procés de selecció, d'acord amb el que es disposa en l'Ordre de 5 de desembre de 1994.
  
1. Aptituds mentals.
  
- Raonament verbal: com el seu nom indica, constitueix una mesura de l'aptitud per a comprendre conceptes, expressats mitjançant la paraula. Aprecia més la capacitat per abstraure, generalitzar i pensar de manera constructiva. Constitueix un valuós índex del nivell ocupacional a què el subjecte pot aspirar, ja que en moltes tasques hi ha una relació positiva entre el nivell de responsabilitat que tenen assignat i el grau de profunditat amb què hauran de ser compreses les idees expressades verbalment.
  
- Raonament abstracte: intenta apreciar l'agilitat mental amb formes no verbals, ja que l'habilitat per a raonar amb paraules no és idèntica a l'habilitat per a raonar amb figures; el test de raonament abstracte no substitueix adequadament el raonament verbal, però pot valdre com element de confrontació.
  
- Rapidesa i precisió perceptiva: és una anàlisi ràpida de situacions complexes, ideada per a mesurar la rapidesa de respostes en tasques tipus perceptiu.
  
- Atenció i resistència a la fatiga: és una prova que exigeix una gran concentració i resistència a la monotonia. En conseqüència, aquest instrument pot apreciar l'aptitud o la capacitat per a concentrar-se en tasques en les quals la característica principal és la rapidesa perceptiva, juntament amb l'atenció continuada.
  
- Agilitat mental: capacitat per a comprendre situacions, les relacions que existeixen entre elles, poder captar les estructures de les referides relacions i tindre un mètode sistemàtic de raonament.
  
- Memòria visual: capacitat per a recordar situacions mitjançant el sentit de la vista.
  
2. Personalitat.
  
- Sentit de la disciplina i de l'autoritat: conformitat davant les normes i demandes dels seus superiors. Persona que acostuma a ser sòbria i digna de confiança, així com dominada pel sentit del deure; perseverant, responsable i organitzada.
  
- Sentit de la iniciativa: persona no inhibida, disposada a intentar noves coses, pot suportar sense fatiga les vicissituds del tracte amb la gent i les situacions emocionals aclaparadores.
  
- Seguretat en si mateix. Fermesa personal: capacitat pràctica i realista. La confiança en si mateix i la seua capacitat per a tractar amb coses és madura i poc ansiosa, és flexible i segura.
  
- Desenvolupament de conductes cooperatives: capacitat d'integració en el grup. Grau en què les persones s'ajuden entre si i es mostren amables i cooperatives amb els companys. Persona adaptable, animosa, interessada per la resta de la gent. Bona col·laboradora en el treball en grup.
  
- Autocontrol dels impulsos i les emocions: persona amb molt control de les seues emocions i de la seua conducta en general. Curosa i oberta a l'àmbit social. Evidencia el que comunament es coneix com «respecte per si mateix», té en compte la reputació social.
  
- Serenitat: persona assossegada, relaxada i tranquil·la.
  
- Capacitat empàtica i de maneig de la relació interpersonal: persona socialment desimbolta, no inhibida, amb bona capacitat per aconseguir i mantenir contactes personals.
  
- Neutralitat efectiva en l'exercici professional: persona responsable i organitzada, les seues metes es troben dins de la normalitat social. Fa el que socialment és correcte, seguint estrictament les normes, fent el que és acceptat i idoni.
  
- Capacitat d'automotivació: capacitat de sentir-se satisfet amb referència a la seua ocupació. Grau en què una persona es preocupa per la seua activitat i s'entrega a ella.
  
3. Característiques del test aptitudinal. Puntuacions decils.
  
Nivells uniformes. Torn lliure:
  
- Raonament verbal: 4.
  
- Raonament abstracte: 3,5.
  
- Rapidesa i precisió perceptiva: 4.
  
- Atenció i resistència a la fatiga: 4.
  
- Agilitat mental: 3,5.
  
- Memòria visual: 4.
  
Nivells uniformes. Torn mobilitat:
  
- Raonament verbal: 3,5.
  
- Raonament abstracte: 3.
  
- Rapidesa i precisió perceptiva: 3,5.
  
- Atenció i resistència a la fatiga: 3,5.
  
- Agilitat mental: 3.
  
- Memòria visual: 3,5.
  
4. Característiques de la valoració actitudinal.
  
Per a la valoració de les proves actitudinals són factors preferents que s'han de tenir en compte, d'acord amb l'ordre d'importància que a continuació s'expressa, els següents:
  
1. Autocontrol.
  
2. Serenitat.
  
3. Capacitat empàtica i maneig de les relacions interpersonals.
  
4. Sentit de la disciplina i de l'autoritat.
  
5. Desenvolupament de conductes corporatives i capacitat d'integració.
  
6. Seguretat i fermesa personal.
  
7. Sentit de la iniciativa.
  
8. Neutralitat professional.
  
9. Qualssevol altres d'anàloga significació als anteriorment referits.
  
A més a més, haurà de realitzar-se una anàlisi global de l'estructura de la personalitat, i en el cas de detectar-se alguna anomalia significativa per al desenvolupament de la funció policial, i si els tècnics i el tribunal ho consideren oportú abans de l'eliminació de l'opositor, les referides proves hauran de contrastar-se mitjançant entrevista a càrrec dels tècnics.
  
La qualificació dels exercicis psicotècnics serà d'apte o no apte, i l'aspirant haurà de superar com a mínim, en el cas dels factors actitudinals, 4 dels 6 factors que es mesuraran, i haurà de superar en tots els casos el factor d'agilitat mental.
  
ANNEX III
  
Proves físiques
  
El contingut de les proves físiques, únicament per al torn lliure, d'acord amb el que estableix l'Ordre de 5 de desembre de 1995, és el següent:
  
- De caràcter obligatori i eliminatori.
  
Consistirà a superar les proves d'aptitud física. El contingut i les marques mínimes de les proves seran els següents:
  
1. Escalada de corda amb presa de peus: homes, 4 metres; dones, 3 metres.
  
2. Salt de llargada en carrera: homes, 4 metres; dones, 3,80 metres.
  
3. Salt d'alçada: homes 1,10 metres; dones, 1 metre.
  
4. Carrera de velocitat en 60 metres: homes, 10 segons; dones, 12 segons.
  
5. Carrera de resistència en 1.000 metres: homes, 4 minuts; dones, 4 minuts 10 segons.
  
Si l'Ajuntament decideix establir una prova de natació, el contingut i la marca mínima seran:
  
6. Natació en 50 metres: homes, 57 segons, dones, 1 minut.
  
La qualificació d'aquest exercici serà d'apte o no apte, i haurà de superar almenys quatre de les proves per a ser declarat apte.
  
ANNEX IV
  
Temari
  
Grup primer. Dret constitucional i administratiu.
  
Tema 1. Organització política de l'estat espanyol. Classes i formes d'estat. Organització territorial de l'estat. La corona. Poder legislatiu. Poder executiu. Poder judicial. Relacions entre el Govern i les Corts Generals.
  
Tema 2. La Constitució Espanyola de 1978. El sistema Constitucional. La Constitució Espanyola de 1978. Principis generals. El Tribunal Constitucional.
  
Tema 3. Les Corts Generals: les cambres. La funció legislativa. L'administració de justícia.
  
Tema 4. L'organització territorial espanyola. Les comunitats autònomes. Els estatuts d'autonomia, òrgans i competències. Les administracions públiques: estatal, autonòmica i local.
  
Tema 5. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les competències. L'administració de justícia. L'administració local. L'economia i la hisenda.
  
Tema 6. L'administració local. Caràcter natural de l'administració local. L'administració local com a instrument de descentralització. L'administració local en la Constitució de 1978. Entitats que comprén l'administració local.
  
Tema 7. El dret administratiu: fonts. La llei. Normes no parlamentàries equiparades a la llei. El reglament, concepte i classes. El procediment administratiu.
  
Grup segon. Règim local i policia
  
Tema 8. El municipi: òrgans unipersonals de govern. L'alcalde. Els tinents d'alcalde. Els regidors.
  
Tema 9. El municipi. Òrgans col·legiats de govern. El ple de l'ajuntament. La comissió de govern. Òrgans consultius i participatius: les comissions informatives.
  
Tema 10. La seguretat ciutadana. Autoritats competents. Funcions de la Policia Local d'acord amb la Llei Orgànica de Forces i Cossos de Seguretat. Actuacions de la policia local en col·laboració amb la resta de forces i cossos. Policia governativa i judicial.
  
Tema 11. La policia local: conceptes previs. Missions i objectius. Estructura orgànica i funcional.
  
Tema 12. El binomi policia local-ciutadà: conceptes previs, relació, finalitat. Suports ètics. Normes d'actuació.
  
Tema 13. Ordenament legislatiu de la policia local. La Llei Orgànica de Forces i Cossos de Seguretat. Principis bàsics d'actuació. Disposicions comunes estatutàries. Règim disciplinari.
  
Tema 14. La Llei de Coordinació de Policia Local de la Comunitat Valenciana. Disposicions generals. L'estructura i l'organització. De la selecció, promoció i mobilitat. Dels drets i dels deures. L'Institut Valencià de Seguretat Pública.
  
Grup tercer. Dret penal i policia administrativa.
  
Tema 15. El Codi Penal. Concepte de delicte i falta. Graus d'execució del delicte. Accions i omissions. Dol i imprudència. Autors, còmplices i encobridors.
  
Tema 16. Classes de faltes. Contra les persones, contra el patrimoni, contra els interessos generals i contra l'ordre públic.
  
Tema 17. Classes de delictes. Contra les persones, contra la llibertat i la llibertat sexual, contra el patrimoni i contra l'ordre socioeconòmic.
  
Tema 18. Obligacions i competències dels ajuntaments. Les ordenances municipals. Els bans d'alcaldia.
  
Tema 19. Ordenances municipals: concepte i classes. Infraccions. Potestat sancionadora. Principals infraccions a bans i ordenances. Procediment sancionador.
  
Tema 20. Normes de protecció del patrimoni històric artístic (títol VIII del Pla General Municipal d'Ordenació d'Ontinyent).
  
Grup quart. Trànsit i seguretat viària.
  
Tema 21. Text articulat de la Llei de Bases 18/1989. Tipificació de les principals infraccions. Infraccions de trànsit que constitueixen delicte. Procediment sancionador. Competències municipals.
  
Tema 22. Reglaments de desenvolupament de la Llei de Bases sobre Trànsit i Circulació de Vehicles de Motor i Seguretat Viària.
  
Tema 23. El trànsit viari: introducció. Vies, vehicles i conductors. Les condicions tècniques del vehicle. Classes de transport.
  
Tema 24. El transport: servei públic de viatgers i servei públic de mercaderies o mixtos. El servei privat. Mercaderies perilloses. Condicions tècniques del vehicle de transports i altres requisits principals.
  
Tema 25. Els accidents de trànsit: concepte i consideracions prèvies. Les seues causes. Classes i fases.
  
Grup cinqué
  
(Temes sobre la història local, llista de carrers, terme municipal, cultura local, institucions relacionades amb la corporació, etc.)
  
Tema 26. El marc geogràfic. Ontinyent i el seu terme.
  
Tema 27. Nocions bàsiques d'història local d'Ontinyent. De la prehistòria fins a Jaume I. De Jaume I fins als nostres dies.
  
Tema 28. Costums d'Ontinyent. Festes tradicionals (Gegants i Cabets, Angelets, Bou en Corda, Moros i Cristians, ...), festes de barri, gastronomia.
  
Tema 29. Carrers d'Ontinyent: característiques i situació.
  
Tema 30. El terme d'Ontinyent. Característiques generals. Camins, sendes, partides, cases de camp, etc.
  
Tema 31. Principals activitats econòmiques d'Ontinyent.
  
Tema 32. Infraestructures culturals d'Ontinyent: Biblioteques i museus, cases de cultura, esglésies, etc.
  
Tema 33. Producció cultural a Ontinyent: literària, teatral, musical, etc.
  
Tema 34. El món esportiu a Ontinyent. Infraestructures esportives, associacions esportives, etc.
  
Tema 35. Mitjans de comunicació d'àmbit local. Característiques, difusió i influència.
  
Tema 36. L'associacionisme a Ontinyent. Tipus.
  
Tema 37. Problemàtica mediambiental a Ontinyent. Segona residència, estat actual de les serres d'Ontinyent, abocaments industrials, campanyes mediambientals encaminades a millorar el medi, etc.
  
Tema 38. Ontinyent i la comarca de la Vall d'Albaida.
  
Bibliografia bàsica:
  
Tot seguit s'ofereix a nivell orientatiu i d'ajuda, les següents fons:
  
- Alba, revista d'Estudis Comarcals de la Vall d'Albaida. (11 números publicats). Serveis de Publicacions de l'Ajuntament d'Ontinyent, 1985-1997.
  
- Bernabeu Galbis, A., El nom d'Ontinyent. Títols honorífics. La Bandera i l'Escut. Servei de Publicacions de l'Ajuntament d'Ontinyent, 1994.
  
- Bernabeu Galbis, A., Edificis històrics i carrers d'Ontinyent. Caixa d'Estalvis d'Ontinyent, 1994
  
- Bernabeu Sanchis, A., Ontinyent, Vila Reial. De les Germanies a la Nova Planta. Servei de Publicacions de l'Ajuntament d'Ontinyent, 1992.
  
- Diversos autors, Història Bàsica d'Ontinyent, Servei de Publicacions de l'Ajuntament d'Ontinyent, 1995.
  
- Catàleg General del Servei de Publicacions de l'Ajuntament d'Ontinyent 1985-1995.
  
- Llora, A., Ontinyent y su historia, Ontinyent 1992.
  
- Ordenances municipals.
  
ANNEX V
  
Barem per a la valoració dels mèrits (torn de mobilitat)
  
1. Titulació acadèmica.
  
Fins a un màxim de 15 punts.
  
Es valoraran les titulacions acadèmiques acreditades pels concursants que siguen superiors a les exigides per accedir a l'escala bàsica dels cossos de policia local de la Comunitat Valenciana, conforme a la següent escala:
  
- Doctor: 8 punts.
  
- Llicenciat o equivalent: 6 punts.
  
- Diplomat Universitari o equivalent: 5 punts.
  
- Batxillerat, Formació Professional de segon grau, accés a la Universitat per a majors de 25 anys o equivalent: 3 punts.
  
- Diplomat Superior Criminologia: 4 punts.
  
- Títol de Criminologia (3 anys): 3 punts.
  
No es valoraran com a mèrits aquelles titulacions que figuren com a requisit per a la provisió del lloc de treball, ni aquelles que siguen imprescindibles per a la consecució d'altres de nivell superior. En la puntuació d'accés a la universitat sols se'n computarà una d'elles.
  
2. Grau personal.
  
S'adjudicarà un màxim de 3 punts per la possessió d'un determinat grau personal consolidat dins de la carrera administrativa, de la següent forma:
  
a) Per posseir un grau personal superior al nivell del lloc sol·licitat: 3 punts.
  
b) Per posseir un grau personal igual al nivell del lloc sol·licitat: 2 punts.
  
c) Per posseir un grau personal inferior al nivell del lloc sol·licitat: 1 punt.
  
3. Antiguitat.
  
Fins a un màxim de 20 punts.
  
- Per cada any d'antiguitat en la mateixa escala i categoria de la policia local o superior: 1,50 punts.
  
- Per cada any d'antiguitat i categoria inferior de la policia local: 1 punt.
  
- Per cada any d'antiguitat prestat en qualsevol administració pública: 0,50 punts per any complet, fins un màxim de 10 punts.
  
4. Altres mèrits.
  
Fins a un màxim de 15 punts.
  
- Coneixements de Valencià acreditats mitjançant certificació oficial de la Junta Qualificadora de Coneixements de Valencià:
  
· Certificat de grau mitjà: 2,50 punts.
  
· Certificat de grau superior: 3,00 punts.
  
- Coneixement d'un o més idiomes acreditats documentalment, mitjançant certificat expedit per la facultat o l'escola oficial reconeguda: 3 punts per cada un.
  
5. Cursos organitzats per l'IVASP o organismes anàlegs.
  
Fins a un màxim de 50 punts.
  
- Per realització de cursos organitzats pel Ministeri d'Interior (o altres ministeris, relacionats amb la funció policial i ajustats al següent barem), l'IVASP o organisme anàleg o en escoles de policia de les corporacions locals i reconeguts per l'IVASP, ajustats al següent barem:
  
 Diploma Certificat Certif. aprof.
  
Nombre d'hores d'assisténcia d'aprofitam. excel.lent
  
De 20 a 50 h 0,5 1 2
  
De 51 a 100 h 1 2 4
  
De 101 a 150 h 2 3 6
  
De 151 a 200 h 3 4 8
  
De 201 a 250 h 4 5 10
  
Més de 250 h 5 7 14
  
- Quan es tracte de cursos de duració inferior a la mínima mencionada la puntuació d'aquests serà la suma del còmput d'hores i/o l'assistència a aquests. En el cas d'haver impartit hores com a professor en els cursos, es computaran amb el barem corresponent al certificat d'aprofitament.
  
Els cursos bàsics de formació inicial i els cursos de capacitació no seran objecte de puntuació.
  
Els cursos de dispensa en un grau del requisit de titulació es puntuaran com a cursos amb certificat d'aprofitament o aprofitament excel·lent segon els casos; no seran puntuables si ja es van tindre en compte a efectes de titulació acadèmica per a promoció interna.
  
6. Es valoraran els coneixements en administració i gestió de recursos humans i informàtica. De la mateixa manera es valoraran els títols de socorrista aquàtic, primers auxilis, cursos de submarinisme, arts marcials, defensa personal i altres, degudament acreditats i lliurement apreciats pel tribunal qualificador.
  
També es valoraran les publicacions, conferències, seminaris, felicitacions, etc.
  
La puntuació màxima total d'aquest apartat no podrà superar els 4 punts.
  
7. Entrevista personal.
  
Es realitzarà davant el tribunal qualificador i s'avaluarà fins a un màxim de 9 punts, amb el contingut i la puntuació que tot seguit s'assenyala:
  
a) Coneixements del terme municipal, llista de carrers, organització i administració municipal i altres de particular interés per a la població local de l'ajuntament convocant, 3 punts.
  
b) Valoració i comprovació de l'aptitud, eficàcia, iniciativa i experiència professional del concursant en activitats anteriors, fins a un màxim de 6 punts.